  Туспуктэм: Константин Вознесенских Наталия Сильвестрова 22-тӥ тулыспалэ Можга ёросын нырысетӥ ӵошатсконъёс но Спортъя XXX элькун тол гурт шудонъёсты (0+) сӥё-дано усьтон ортчозы. Учкисьёс но спортсменъёс понна шулдыръяськон программа радъяськоз. Со сярысь элькун тӧролэн но кивалтэтлэн пресс-службазы ивортӥз. Шудонъёсты 18 часын усьтозы. Вань куноос но спортсменъёс лулчеберетъя но спортъя «Можга» центре люкаськозы, отын творческой номеръёс возьматозы, Шудонъёсы пыриськисьёслэн командаосынызы тодматозы, пӧсь табанен куноятозы. « Удмуртиын улӥсьёсты Спортъя элькун тол гурт шудонъёсты усьтонэ ӧтисько – пыронэз дунтэк. Вань куноосты пӧсь чаен шунтомы. Нош валтӥсез – тӥледыз яркыт театр возьматон вите » Денис Парахин, Удмуртиысь физкультурая но спортъя министр Радъясьёс кар но дано адямиос сярысь трос тунсыко экскурсиос дасязы. Атыкай музъемез утисьлэн нуналаз шор карлудын «Кватчи табань» фестиваль ортчоз. Со улсын табанен бызьылонъя «Табань кросс», «Таба лэзьян» городкиен шудон, кузпалъёслы «Пуклё вылын табань» вожвылъяськон, рекордъёс пуктонъя «Табань квест» эскеронъёс, озьы ик калык шудонъёс но маскаръяськонъёс радъяськозы. 22-24 тулыспалэ «Спутник» центрын но «Дубитель» лулчеберет юртын кино возьматъялозы. Лулчеберетъя но спортъя «Можга» центрлэн стадионаз 12 часысен 21 часозь конькиен нискыланы луоз. Котькуд ӵошатскон нуналъёс бере куноос шутэтскыны но шулдыръяськон но эктон программае пыриськыны быгато. 22-тӥ тулыспалэ «Спутник» центрын «Шулдыр ӝыт» ансамбль кырӟалоз, 23-тӥ тулыспалэ Можгаысь агропром колледжын 1990-тӥ аръёсысь кырӟанъёсъя позыръяськон ортчоз. Тодэ вайытом, гурт шудонъёслэн талисманэз шушы луиз, солэн тусыныз медальёс но дасязы. Тегъёс: Спорт гуртшудонъёс Можга Удмуртия Лулчеберет  